Preben Bang Henriksen (V), 2018-05-29:
Der var tidligere andre tider, hvor det gik lidt hurtigere med at komme til.
Den forespørgselsdebat, der rejses her i dag, er fra Dansk Folkeparti, som ønsker at vide, hvad regeringen vil foretage sig for at forhindre, at personer offentliggør billeder og film fra ulykkessteder på nettet, inden de pårørende er underrettet om ulykken, og at billeder og optagelser afslører ansigter, nummerplader og andre personfølsomme oplysninger. Jeg kan sige det på dansk: Det er noget ufatteligt svineri, for nu at sige det helt ærligt.
Jeg synes, at fru Liselott Blixts eksempel fortæller alt.
Jeg vil ikke gengive det her.
Det skal der sættes en stopper for, og derfor synes jeg også, det er glimrende, at vi får debatten her i dag, for man må bare sige, at uanset hvor gode ting, man forudsætter om folk, så er der altså en stor del af befolkningen, som ikke har nogen grænser, og hvor nok aldrig nogen sinde bliver nok.
Jeg må beklageligvis sige, at de sociale mediers fremmarch altså på en eller anden måde har gjort det nemmere at viderekolportere eksempelvis de her billeder.
Det var jo ligesom noget andet, da de skulle fremkaldes og i en kuvert osv. osv.
Derfor er der al mulig grund til at hilse debatten her velkommen.
Det er ikke mindst straffelovens § 264 d om uberettiget at videregive meddelelser eller billeder vedrørende en anden persons private forhold eller billeder, der under pågældende omstændigheder åbenbart kan forlanges unddraget for offentligheden.
Det er en bestemmelse, som kan og vil ramme de her tilfælde.
Ministeren har herudover henvist til databeskyttelsesregler og til god presseetik.
Om § 264 i straffeloven, som her er den centrale bestemmelse, er det værd at påpege, at vi jo lige netop, og så vidt jeg kunne høre med det samlede Folketings billigelse, har førstebehandlet et forslag, der sætter straffen væsentligt i vejret for overtrædelser af den her bestemmelse.
Det er glædeligt, og det vil man også få glæde af i den relation, vi taler om her.
Det får vi sikkert også at se eksempler på i fremtiden.
Lovgrundlaget er i orden, men det er jo altså ikke nok.
Det er altså også vigtigt, at der ud fra lovene også efterforskes, og at det fører til domfældelse, ellers er der jo ikke ret meget ved at have dem.
Der må jeg bare sige, at i hvert fald i den situation, dansk politi har været i i de senere år, kan man nok ikke fortænke politiet i, at det her har været sager, som er blevet nedprioriteret, for nu at sige det på dansk.
For faktum er, at opprioriterer man noget, ja, så nedprioriterer man under de samme midler noget andet.
Det her har givet været nedprioriteret.
Jeg håber, at det kan blive opprioriteret.
Mere vanskeligt er det jo heller ikke, i hvert fald kan man på det officielle net gå ind og se, hvem det er, der bryder loven og offentliggør de her billeder.
Ministeren henviste til, at Rigspolitiet iværksætter en vejledende indsats.
Det tror jeg egentlig også der er behov for.
Og den sidste del af opfattelsen er i hvert fald forkert.
Det glæder jeg mig til at få præciseret over for befolkningen som helhed i håb om, at nogle tager det til efterretning, og dem, der ikke gør det, i øvrigt bliver taget og bliver retsforfulgt.